AARHUS: I fremtiden bliver det muligt for Langkaer Gymnasium og Aarhus Tech at udbyde både gymnasie- og erhvervsuddannelser i Aarhus C og Aarhus V.

Mandag har undervisningsminister Merete Riisager (LA) nemlig godkendt en sammenlægning af de to institutioner.

I godkendelsen forudsættes det, at den nye institution ikke må oprette flere STX-pladser på institutionen i Aarhus C, end der oprettes på institutionen i Aarhus V - STX er det almene gymnasium.

- De to institutioner har haft et ønske om at fusionere, og det har jeg imødekommet. I den forbindelse har det været afgørende at sikre, at der fortsat er et udbud af STX-uddannelser i Aarhus V, men også at dette suppleres af nye tilbud om erhvervsuddannelse, siger Merete Riisager i en pressemeddelelse.

Det betyder dermed, at unge i den del af Aarhus får en bred vifte af muligheder, som de ikke har i dag, siger undervisningsministeren.